कविवर सीताराम झा केँ विद्यापति, मनबोध, आ चन्दाझाक बाद आधुनिक कालमे मैथिली भाषाकेँ पद्यक माध्यम सँ लोकप्रियताक शिखर धरि पहुँचबाक सौभाग्य प्राप्त भेल छलनि. हिनक जन्म 16 जनवरी 1891 ई० केँ अपन पैतृक गाम चौगमा मे भेल छलनि, जे दरभंगा जिलाक अन्तर्गत बेनीपुर अनुमंडलमे अवस्थित अछि. हिनक पिताक नाम बछरन झा आ मायक नाम जानकी देवी छलनि. दुइये बर्षक अवस्था रहनि त' पिताक मृत्यु भ' गेलनि, आर्थिक स्थिति बहुत साधारण छलनि तेँ बेसिकाल मातृक मे रहल करथि. ओतहि हिनक मुण्डन आ उपनयन-संस्कार सम्पन्न भेल छलनि.
 प्रतिभाशाली शुरूहेसँ रहथि, तेँ विद्या प्राप्त करबामे प्रतिकूल परिस्थितिक अछैतो, हिनका उत्साह रहनि. मझौरा प्राथमिक विद्यालय सँ अपर पास कयलाक बाद आर्थिक विपन्नताक कारणेँ हिनक अध्ययन स्थगित भ' गेलनि त' गामेमे नेनालोकनिकेँ पढ़ाओल करथि आ ओहिसँ किछु अर्थलाभ सेहो क' लेथि. संस्कृत मे रुचि रहनि तेँ अपर पास कयलाक बाद जरिसोँक पंण्डित कपिलेश्वर झासँ पढ़ि जरिसोँक संस्कृत विद्यालयसँ ज्यौतिषमे प्रथमा परीक्षामे प्रथम श्रेणीमे उतीर्ण भेलाह. तदन्तर कनहौली गामक पण्डित श्रीनन्दन झासँ लोहना विद्यालयमे पढलनि आ ज्यौतिषक मध्यमा परीक्षामे प्रथम श्रेणी प्राप्त कयलनि. तदुपरांत नेहरा-निवासी उदितनारायण चौधरी द्वारा प्रदत्त आर्थिक सहायताक बलपर, उच्च शिक्षा प्राप्त करबाक उद्देश्यसँ काशी गेलाह जाहि ठाम मैथिलीक साहित्यकार पत्रकार तथा ज्यौतिषक प्रकांड विद्वान महामहोपाध्याय पण्डित मुरलीधर झाक शिष्य बनि ज्यौतिषशास्त्रमे कठिन साधना कर' लगलाह. अहिठाम सीताराम झा अपन गुरुक मातृभाषानुरागकेँ सेहो स्वीकार कयलनि आ मैथिलीक-सेवा-भावनासँ जुटी गेलाह. अध्ययन समाप्त कयलाक बाद काशीस्थ सन्यासी संस्कृत महाविद्यालयमे ज्यौतिषाध्यापक-पदकेँ प्रतिष्ठत कयलनि.
 सीताराम झा "कविवर" "कविसम्राठ" "साहित्याचार्य" "मैथिलीरत्न" "धर्मविवेचक" आ "ज्यौतिष-रत्नाकर" आदि उपाधि सँ सम्मानित भेलाह. कविवर संस्कृतमे ज्योतिष शास्त्रक रचनाक अतिरिक्त मैथिलीमे "अम्ब चरित - महाकाव्य" "सूक्ति सुधा" "लोक लक्षण" "पढुआचरित" "पूर्वापर व्यवहार" "उनटा बसात" "अलंकार दर्पण" "भूकम्प वर्णन" "काव्य-षट-रस" "मैथिली काव्योपवन" आदि ग्रन्थ लिखलनि. 15 जून 1975 ई० के वाराणसीमे हिनक निधन भ' गेलनि.
 कविवर अपन हृदयक उद्गार अपन मातृभाषाक सेवामे अर्पित अर्पित करैत छलाह, 'जननी जन्मभूमिश्च स्वर्गादपि गरीयसी'क भावना हिनक रोम-रोममे व्याप्त छलनि. जननी आ जन्मभूमिक संग जननी-भाषाकेँ सेहो कविवर ओही पाँतिमे राखि तीनूकेँ समान मान्यता प्रदान कयलनि.
 आधुनिक मैथिली कविता कें लोकप्रिय बनेबा मे सीताराम झाक योगदान विशिष्ट छन्हि. किछु पांति मिथिलाक बच्चा-बच्चाक ठोर पर रहैत अछि.
 मन होइछ झिटुकी सँ तकर हम कान दुनू ऐंठली,
परन्तु खेद जे अधिकार ई हमरा ने देलनि मैथिली"
सार सकल संसारमे, छथि कहि गेल प्रवीण"
भेटत निज अधिकार कतौ,की बिना झगड़ने"